b"\n_START_ARTICLE_\nPhilopappos' monument (Athen)\n_START_SECTION_\nBakgrunn\n_START_PARAGRAPH_\nEtter at keiser Vespasian forviste Philopappos slo han seg ned i Athen. Da han d\xc3\xb8de i 116 var det stor sorg, s\xc3\xa6rlig hos hans s\xc3\xb8ster Julia Balbilla, men ogs\xc3\xa5 hos borgerne i Athen. Det ble s\xc3\xa5ledes reist et stor monument i marmor p\xc3\xa5 det samme sted, reist en gang mellom 114 og 116. I henhold til den samtidige geografen Pausanias, ble det bygget p\xc3\xa5 det samme sted hvor filosofen, poeten og presten Mousaios var blitt gravlagt flere \xc3\xa5rhundrer tidligere. At Philopappos fikk et monument s\xc3\xa5 n\xc3\xa6r Akropolis m\xc3\xa5 inneb\xc3\xa6re at Athens borgere mente at han hadde stor betydning._NEWLINE_Pausanias beskrev Philopappos\xe2\x80\x99 storstilte grav som \xc2\xabet monument bygget for en syrisk mann.\xc2\xbb Monumentet ble reist p\xc3\xa5 det samme sted hvor Musaios, en religi\xc3\xb8s poet, prest profet og mystiker fra 500-tallet f.Kr. hadde blitt gravlagt. Det var p\xc3\xa5 en h\xc3\xb8yde overfor Akropolis og innenfor de formelle grenssene av byen, noe som peker p\xc3\xa5 den h\xc3\xb8ye posisjon som Philopappos hadde innenfor byens samfunn. Hans marmorgrav er fortsatt kjent som Philopappos-monumentet og \xc3\xa5sen har n\xc3\xa5 f\xc3\xa5tt navn etter hans grav, Philopapposh\xc3\xb8yden (\xce\x9b\xcf\x8c\xcf\x86\xce\xbf\xcf\x82 \xce\xa6\xce\xb9\xce\xbb\xce\xbf\xcf\x80\xce\xac\xcf\x80\xcf\x80\xce\xbf\xcf\x85).\n_START_SECTION_\nBeskrivelse\n_START_PARAGRAPH_\nPhilopappos\xe2\x80\x99 monument er en struktur p\xc3\xa5 to etasjer. Det nedre niv\xc3\xa5 er en skulpturfrise som representerer Philopappos som romersk konsul, ridende p\xc3\xa5 en stridsvogn og ledet av fire liktorer. Det \xc3\xb8verste niv\xc3\xa5et viser statuer av tre menn: Antiokos IV av Kommagene til venstre, Philopappos i midten og Selevkos I Nikator, n\xc3\xa5 tapt, til h\xc3\xb8yre._NEWLINE_I nisjen nedenfor Philopappos\xe2\x80\x99 statue er det en inskripsjon p\xc3\xa5 gresk: \xce\xa6\xce\xb9\xce\xbb\xcf\x8c\xcf\x80\xce\xb1\xcf\x80\xcf\x80\xce\xbf\xcf\x82 \xce\x95\xcf\x80\xce\xb9\xcf\x86\xce\xac\xce\xbd\xce\xbf\xcf\x85\xcf\x82 \xce\x92\xce\xb7\xcf\x83\xce\xb1\xce\xb9\xce\xb5\xcf\x8d\xcf\x82 (\xc2\xabPhilopappos, s\xc3\xb8nn av Epiphanes av deme av Besa\xc2\xbb). Det var det navn han bar som borger av Athen. I nisjen til venstre for Philopappos er det en inskripsjon p\xc3\xa5 latin som nedtegnet Philopappos\xe2\x80\x99 titler, \xc3\xa6resbevisninger og hans karriere som romersk magistrat: \xc2\xabCaius Iulius Antiochus Philopappos, s\xc3\xb8nn av Caius, av stammen Fabian , konsul og Arvalbror, anerkjent til pretoriansk rang av keiser C\xc3\xa6sar Nerva Trajan Optimus Augustus Germanicus Dacicus.\xc2\xbb P\xc3\xa5 den h\xc3\xb8yre nisjen til Philopappos sto det en gang en gresk inskripsjon (kun fundamentet st\xc3\xa5r igjen): \xce\x92\xce\xb1\xcf\x83\xce\xb9\xce\xbb\xce\xb5\xcf\x8d\xcf\x82 \xce\x91\xce\xbd\xcf\x84\xce\xaf\xce\xbf\xcf\x87\xce\xbf\xcf\x82 \xce\xa6\xce\xb9\xce\xbb\xcf\x8c\xcf\x80\xce\xb1\xcf\x80\xcf\x80\xce\xbf\xcf\x82 \xce\x92\xce\xb1\xcf\x83\xce\xb9\xce\xbb\xce\xad\xcf\x89\xcf\x82 \xce\x95\xcf\x80\xce\xb9\xcf\x86\xce\xb1\xce\xbd\xce\xbf\xcf\x8d\xcf\x82 \xce\x91\xce\xbd\xcf\x84\xce\xb9\xcf\x8c\xcf\x87\xce\xbf\xcf\x85 (\xc2\xabKong Antiokos Philopappos, s\xc3\xb8nn av Antiokos Epifanes\xc2\xbb)._NEWLINE_Nedenfor statuen av Antiokos IV Epifanes, Philopappos\xe2\x80\x99 bestefar p\xc3\xa5 farssiden, er det en inskripsjon som sier \xc2\xabKong Antiokos, s\xc3\xb8nn av kong Antiokos\xc2\xbb. Denne inskripsjonen \xc3\xa6rer Antiokos IV og hans avd\xc3\xb8de far, den siste uavhengige herskeren av kongeriket Kommagene, Antiokos III av Kommagene. Da Antiokos III d\xc3\xb8de i 17 e.Kr. ble Kommagene annektert av den romerske keiser Tiberius og opph\xc3\xb8rte \xc3\xa5 eksistere som et selvstendig rike. Nedenfor statuen av Selevkos I Nikator, grunnleggeren av Selevkideriket (med hovedgrunnlaget i Syria) som kongene i Kommagene hevder \xc3\xa5 nedstamme fra, sto en annen inskripsjon, men den er n\xc3\xa5 tapt. Den italienske reisende Cyriaco av Ancona p\xc3\xa5 1400-tallet skrev i sine memoarer at under inskripsjonen sto det \xc2\xabKong Selevkos Nikator, s\xc3\xb8nn av Antiokos\xc2\xbb. Han beskuet monumentet i 1436 og det var da intakt. Det m\xc3\xa5 s\xc3\xa5ledes ha blitt \xc3\xb8delagt etter denne tid. Det er kjent at da det osmanske rike okkuperte Athen og bygde en mosk\xc3\xa9 i selve Parthenon, ble det tatt marmor fra Philopappos-monumentet for \xc3\xa5 bygge minaret, h\xc3\xb8ye muslimske t\xc3\xa5rn. Disse ble siden fjernet etter den greske uavhengighetskrigen._NEWLINE_I dag er det kun to tredjedeler av fasaden som st\xc3\xa5r igjen. Gravkammeret bak fasaden er fullstendig \xc3\xb8delagt. Monumentet m\xc3\xa5ler 9,80 x 9,30 meter, og inneholdt Philopappos\xe2\x80\x99 gravkammer. Strukturen ble bygget i hvit marmor fra fjellet Pentelikon nord for Athen. Det st\xc3\xa5r p\xc3\xa5 en sokkel som er 3,08 meter h\xc3\xb8y, framstilt i por\xc3\xb8s marmor og finert med hymettisk marmor fra Athen. P\xc3\xa5 nordsiden av Philopappos\xe2\x80\x99 monument er det smykket med arkitektoniske dekorasjoner.\n_START_SECTION_\nRestaurering og bevaring\n_START_PARAGRAPH_\nI 1898 ble det gjort utgravninger ved monumentet og i 1899 ble det satt i gang tiltak for konservering. I 1904 gjorde arkitekten K. Balanos en del restaureringsarbeid p\xc3\xa5 det. I 1940 utf\xc3\xb8rte arkeologene H. A. Thompson og J. Travlos mindre arkeologiske unders\xc3\xb8ker._NEWLINE_I 1955-1956 ble et omr\xc3\xa5de p\xc3\xa5 70 hektar erkl\xc3\xa6rt som arkeologisk park, men er f\xc3\xb8rst og fremst habitat for stedegne fugler, inkludert athensk ugle og vandrefalk, totalt rundt 94 ulike arter. Det er ogs\xc3\xa5 et omr\xc3\xa5de for landskilpadder, flaggermus og et stort mangfold av planter. P\xc3\xa5 Philopapposh\xc3\xb8yden er ogs\xc3\xa5 de historiske Musenes h\xc3\xb8yde, Nymfenes h\xc3\xb8yde og Pnyx, et offentlig samlingssted i antikkens Athen og av stor historisk betydning. Parken har brolagte stier opprettet av arkitekten Dimitris Pikionis, som ogs\xc3\xa5 restaurerte det bysantinsk kapell dedikert helgenen Dimitrios Loumbardiaris fra 1500-tallet. I 1996 erkl\xc3\xa6rte kulturdepartementet verkene til Pikionis som monument for samtidsarkitektur. I 2002 ble det fremmet en bevegelse for \xc3\xa5 bevare Philopapposh\xc3\xb8ydens naturlige karakter. Selve Philopappos-monumentet er beskyttet av metallgjerde mot vandalisme. Omgivelsene er dog p\xc3\xa5 2010-tallet preget av at boligl\xc3\xb8se har sl\xc3\xa5tt seg ned rundt det."